“ኢትዮጵያ የታላቁን የህዳሴ ግድብ ግንባታ ፈፅሞ አታቋርጥም” ሚኒስትር ቴዎድሮስ አድሃኖም
 ኢትዮጵያ የታላቁን የህዳሴ ግድብ ግንባታ ፈጽሞ እንደማታቋርጥ የውጭ ጉዳይ ሚኒስትር ዶክተር ቴዎድሮስ አድሃኖም ገለጹ። ዶክተር ቴዎድሮስ ከሉግዘምበርግ ምክትል ጠቅላይ ሚኒስትርና የውጭ ጉዳይ ሚኒስትር ዥያን ኤልቦርን በጽህፈት ቤታቸው ተቀብለው አነጋግረዋል።የሉግዘምበርግ ምክትል ጠቅላይ ሚኒስትርና የውጭ ጉዳይ ሚኒስትር ዥያን ኤልቦርን በቅርቡ ከግብጹ የውጭ ጉዳይ ሚኒስትር መሐመድ አሚር ጋር በካይሮ ስላደረጉት ውይይትም ማብራሪያ ሰጥተዋቸዋል።የግብጽ የውጭ ጉዳይ ሚኒስትር መሐመድ አሚር ማንኛውንም ኃይል የተሞላበት ድርጊት እንደሚያወግዙ እንዳረጋገጡላቸውም ተናግረዋል።በውይይቱ ወቅት የአገሮቹን ግንኙነት ወደቀድሞው ይዞታው እንደሚመለስና ውጥረቱንና ውዝግቡን በማቀዝቀዝ ላይ ያተኮረ ነበር። ዶክተር ቴዎድሮስ በበኩላቸው ኢትዮጵያ የግድቡን ግንባታ እንድታቋርጥ አሊያም የግድቡን መጠን እንድትቀንስ የሚቀርቡላትን ጥያቄዎች ፈጽሞ እንደማትቀበል አረጋግጠዋል።የህዳሴውን ግድብ በተመለከተ የኢትዮጵያ አቋም ዓባይ ለሁሉም ወገኖች የጋራ ተጠቃሚነት ማዋልን መሠረት እንዳደረገ ነግረዋቸዋል። ኢትዮጵያ በተፋሰሱ አገሮች ላይ ጉዳት እስካላመጣና ውሃውን በፍትሃዊነት ለመጠቀም እንቅስቃሴዋን አጠናክራ ትቀጥላለች። ዶክተር ቴዎድሮስ እንዳሉት በኢትዮጵያ በየሶሰት ዓመቱ የአገሪቱ የኃይል ፍላጎት በእጥፍ ጭማሪ እያሳዬ በመምጣቱ የህዳሴው ግድብ ግንባታ ፍላጎት ለማሟላት የሚካሄደው ጥረት አካል ነው። ኢትዮጵያ የኃይል ፍላጎቷን በሚገባ ማሟላት ካልቻለች የአገሪቱን የልማት ጥረት ወደ ፊት ለማራመድ አስቸጋሪ መሆኑን አብራርተዋል። ከናይል ውሃ አብዛኛውን የምታመነጨው ኢትዮጵያ በውሃው ላይ በፍትሃዊነት እንዳትጠቀምና ተመልካች ብቻ እንድትሆንና የአንድ ወገን ጥቅም ብቻ የሚያስከብር ማናቸውንም ዓይነት ጥያቄ ለማስተናገድ ዝግጁ አለመሆኗን ሚኒስትሩ ለአቻቸው ነግረዋቸዋል። ኢትዮጵያ ሁልጊዜም ድሃና ተረጂ ብቻ ሆና ልትቀር አይገባም ያሉት ዶክተር ቴዎድሮስ፣ የተፈጥሮ ሃብቷን በመቀጠም ሕዝቧን ከድህነት ለማውጣት ግድቡን በመገንባት ላይ እንደምትገኝ አጽንኦት ሰጥተው ተናግረዋል ሲል የዘገበው የኢትዮጵያ ዜና አገልግሎት ነው።